21.30 på NRK1:«Side om side», sesong 3 

I den tredje sesongen av den norske situasjonskomedien, sitter alt som det skal. 
Beboerne i nabolaget på Granli vikler seg stadig inn i pinlige, kleine og rett ut latterlige situasjoner de aller fleste kan kjenne seg igjen i. 
Ikke fordi folk flest er like forviklingsbelastede, men fordi utgangspunktet er hverdagslige dilemmaer mange må forholde seg til: 
Som forholdet til svigermor, pinlige foreldre, hvorvidt man skal skjenke mindreårige, snobbete naboer, de siste kaffetrendene og hvor langt man kan dra en hvit løgn. 

Ikke bare har «Side om side» noen gjennomført kostelige figurer i de tre hovedparene, Maria og Jonas (Marie Blokhus og Vidar Magnussen), Frode og Lisbeth (Tore Sagen og Pernille Sørensen), og Christian og Cecilie (Jon Almaas og Charlotte Frogner), men også smårollegalleriet er spekket med velspillende godbiter som Hallvard Holmen, Laila Goody og Anne Marit Jacobsen. 

Regissør Marit Åslein og manusforfatterne (blant dem Birgitte Bratseth, Mads Løken og Sigmund Falch) har definitivt funnet formen for det som er en blitt en garantert klukk-fremkallende serie for opptil flere generasjoner. 

Vurdert av: 
Ingvill Dybfest Dahl 
